Жамборэ Щэуал ягу къагъэкIыж
Урысейм и ДОСААФ-м и къудамэу КъБР-м щыIэм и республикэ нэщанэуапIэм Жамборэ Щэуал и фэеплъ зэхьэзэхуэ щекIуэкIащ.
Жамборэ Щэуал 1939 гъэм армэм ираджауэ щытащ. Къулыкъур щрихьэкIащ 10-нэ гвардие дивизэм Бэракъ Плъыжь зезыхьэ и 2-нэ фочауэ полкым. Зауэм хэтащ сержант нэхъыжьу, снайпер гупым я унафэщIу. Япэ Бэракъ Плъыжь орденыр къратащ фашист 25-рэ зэриукIам папщIэ. ЕтIуанэр фашист 75-рэ зэрыхигъэщIам къыпэкIуащ. 1944 гъэм накъыгъэм и 9-м Жамборэ Щэуал уIэгъэ хьэлъэ игъуэтри, абы къелакъым. Ар щыщIалъхьащ Финляндием щыIэ гъунапкъэм и «314-нэ» лъагапIэм и лъапэм. Абы и цIэр фIащащ Нарткъалэ, Къэхъун къуажэм я уэрамхэм.
ЛIыхъужьым и фэеплъ зэпеуэм хэтащ КъБР-м и муниципалитет псоми я гуп къыхэхахэр, апхуэдэуи, Осетие Ищхъэрэ — Аланием, Ставрополь крайм къикIахэр. Зэхьэзэхуэм и къызэгъэпэщакIуэщ Урысейм и ДОСААФ-у КъБР-м щыIэр, «Урысей фочауэ союз», «ЗауэлI зэкъуэшыныгъэ» зэгухьэныгъэхэр, Калашниковым и цIэр зэрихьэу Урысейм щыIэ дзэ-спорт союзыр, Урысейм и ДОСААФ-у КъБР-м щыIэм и Аруан автомобиль школыр, Жамборэхэ я лъэпкъыр.
ЦIыхухъухэм я щхьэзакъуэ зэпеуэм пашэ щыхъуащ Токъу Мухьэмэд. Редко Максим етIуанэ, Маялян Михаил ещанэ увыпIэхэр зыIэрагъэхьащ.
Пщащэхэм я деж бжьыпэр щиубыдащ МацIыхъу Аланэ. Iэщын Iэсият етIуанэ увыпIэр лъысащ, Балкандуевэ Елизаветэ ещанэщ.
Командэхэм я зэпеуэм текIуэныгъэ къыщихьащ «КъБР-м и фочауэ союз»-м. Минводы къалэм и лIыкIуэхэр етIуанэ хъуащ, аушыджэрдэсхэр ещанэщ.
Командэхэм я унафэщIхэри щхьэхуэу зэхьэзэхуащ. Абы пашэ щыхъуащ къэхъундэс Жамборэ Заудин. Багъ Анзоррэ Къардэн Альбертрэ етIуанэ, ещанэ увыпIэхэр къахьащ. ТекIуэныгъэр игъэлъэпIащ Геккиевэ Ирини.
ЕхъулIэныгъэ зыIэрызыгъэхьахэм хуагъэфэщащ кубокхэр, медалхэр, щIыхь тхылъхэр, ахъшэ саугъэтхэр.
Къызэхуэсахэм фIыщIэ яхуищIащ, спортсменхэм ехъулIэныгъэщIэхэр, зэфIэкI лъагэхэр адэкIи яIэну ехъуэхъуащ КъБР-м щыIэ ДОСААФ-м и унафэщI Iэщын Юрэ.
Жамборэхэ я лъэпкъым къыбгъэдэкIыу къызэгъэпэщакIуэхэм, зэпеуэм кърихьэлIахэм фIыщIэ яхуищIащ полицэм и полковник Жамборэ Наурбий.
— Щэуал Хэкум и къуэ пэжу псэуащ. Дэни къыщигъэлъагъуэрт лIыгъэ. Фэ бэIутIэIуншэу фыпсэун папщIэщ абы и гъащIэр щIитар. Си гугъэщ ар фэркIэ щапхъэу. Хэкур, лъэпкъыр фIыуэ флъагъуным фыкъыхузоджэ! Фи спорт гъащIэм мыпхуэдэ зэхьэзэхуэ лъапIэ куэд хэтыну, абыхэм фи зэфIэкIым щыхэвгъэхъуэну сынывохъуэхъу!
— Нобэ махуэ дахэ къыдэхъулIащ. Щапхъэ зытетхыпхъэ лIыхъужь Жамборэ Щэуал хуэфащэ Iуэхур екIуу едгъэкIуэкIауэ си гугъэщ. Мыпхуэдэ зэпеуэ гъэщIэгъуэнхэм щIалэгъуалэр гъунэгъу зэхуащI, я зэфIэкIми щыхагъахъуэ. Иджыри дызэIущIэнщ, дызэхьэзэхуэнщ, ди гукъыдэжым хэдгъэхъуэнщ, — жиIащ зэIущIэр зэхуэзыщIыжа полковник МацIыхъу Хъусен.
Гугъуэт Заремэ.
